text: [{"text_idx": "#000002", "text": "Veika Vakasaenisi & na iVolatabu"}, {"text_idx": "#000012", "text": "O SE nanuma tiko se a yaco vakacava e dua na agilosi ni Kalou me Tevoro o Setani?\u200b\u2014 A tusaqata na Kalou baleta ni vinakata me sokaloutaki. Era yaco beka e so na agilosi mera imuri i Setani?\u200b\u2014 Io, e vaka kina. E vakatokai ira na iVolatabu mera \u2018agilosi i Setani,\u2019 se timoni.\u200b\u2014Vakatakila 12:9."}, {"text_idx": "#000013", "text": "Era vakabauta beka na Kalou na agilosi ca, se timoni?\u200b\u2014 E kaya na iVolatabu nira \u2018vakabauta na timoni ni tiko na Kalou.\u2019 (Jemesa 2:19) Ia ena gauna oqo era sa rere vakalevu. Era kila ni na totogitaki ira na Kalou ena vuku ni veika ca era cakava. Na cava na veika ca era cakava?\u200b\u2014"}, {"text_idx": "#000014", "text": "E kaya na iVolatabu nira biuta mai na nodra itikotiko mai lomalagi na agilosi oya ra qai mai bula kei ira na tamata e vuravura. Oqo e baleta nira via veiyacovi kei ira na yalewa matavinaka e vuravura. (Vakatekivu 6:\u200b1, 2; Juta 6) Na cava o kila me baleta na veiyacovi?\u200b\u2014"}, {"text_idx": "#000015", "text": "Na veiyacovi e nodrau moce vata e dua na tagane kei na dua na yalewa. Oti oya e rawa ni qai tubu tiko na gone ena kete i tinana. Ia e cala na nodra mai veiyacovi na agilosi. E vakatara ga na Kalou me rau veiyacovi na tagane kei na yalewa erau sa vakawati. Ke mani sucu na gone, ena rawa me rau qaravi koya na veiwatini."}, {"text_idx": "#000016", "text": "Na cava na ka ca era cakava na agilosi oqo?"}, {"text_idx": "#000017", "text": "Nira vukici ira mera tamata na agilosi ra qai veiyacovi kei ira na yalewa e vuravura, era qai tubu cake na luvedra mera tuwawa. Era tamata ivalavala kaukaua, ra qai dau veivakamavoataki. Mani vakavuna na Kalou me yaco e dua na waluvu levu me vakarusai ira na tuwawa kei ira na tamata ca. Ia e tukuna vei Noa me taya e dua na waqa vakaitamera mera vakabulai kina na le vica ga era cakava tiko na veika dodonu. E kaya na Qasenivuli Levu meda nanuma vinaka na ka e yaco ena gauna ni Waluvu oya.\u200b\u2014Vakatekivu 6:3, 4, 13, 14; Luke 17:26, 27."}, {"text_idx": "#000018", "text": "O kila na ka e yacovi ira na agilosi ca ena gauna ni Waluvu?\u200b\u2014 Era biuta tu mai na yagodra vakatamata ra qai lesu i lomalagi. Ia era sa sega ni agilosi ni Kalou, era sa agilosi i Setani, se era timoni. Na cava e yacovi ira na luvedra tuwawa?\u200b\u2014 Era mate ena Waluvu. Vaka kina o ira na tamata kece era talaidredre vua na Kalou."}, {"text_idx": "#000019", "text": "Na cava sa qai ca vakalevu ga kina na vuravura oqo?"}, {"text_idx": "#000020", "text": "Me tekivu mai na gauna ni Waluvu, sa sega ni vakatara tale na Kalou mera vukici ira mera tamata na timoni. Dina nida sega ni raici ira, era saga tiko ga na timoni mera cakava na ka ca na tamata. Sa qai kaukaua ga na nodra vakatubuca. E baleta nira sa kolotaki sobu mai lomalagi ki vuravura."}, {"text_idx": "#000021", "text": "O kila se cava eda sega ni raici ira kina na timoni?\u200b\u2014 E baleta nira tawarairai. Ia eda kila nira bula tiko. E kaya na iVolatabu ni o Setani e \u2018vakaisina tiko na vuravura,\u2019 ra qai vukei koya tiko na nona timoni.\u200b\u2014Vakatakila 12:9, 12, VV."}, {"text_idx": "#000022", "text": "E rawa beka me vakaisini keda tale ga na Tevoro kei ira na nona timoni?\u2014 Io, kevaka eda sega ni qaqarauni. Ia e sega ni dodonu meda rere. E kaya na Qasenivuli Levu: \u2018E sega ni kaukauwa vei au na Tevoro.\u2019 Kevaka eda kabita matua na Kalou, ena taqomaki keda mai vua na Tevoro kei ira na nona timoni.\u200b\u2014Joni 14:30, VV."}, {"text_idx": "#000023", "text": "E dodonu meda kila na veika ca era vinakata na timoni meda cakava. Vakasamataka mada. Na cava na ka ca era cakava na timoni nira lako mai i vuravura?\u2014 Ni se bera na Waluvu, era veiyacovi kei ira na yalewa, na ka e sega ni dodonu mera cakava na agilosi. Ena gauna oqo era marautaka na timoni ni sega ni muri na lawa ni Kalou me baleta na veiyacovi. Meu tarogi iko mada, O cei ga e dodonu me veiyacovi?\u2014 O dina, o ira ga na vakawati."}, {"text_idx": "#000025", "text": "E dua tale na ka era marautaka na timoni ia e cata o Jiova. O kila se cava oya?\u2014 Na ivalavala kaukaua. (Same 11:5) Na ivalavala kaukaua na nona nakita e dua me veivakamavoataki. Nanuma ni oya na ka era cakava na tuwawa, na luvedra na timoni."}, {"text_idx": "#000027", "text": "Meda qarauna me kua ni lawakitaki keda o Setani kei ira na nona timoni. E kaya na ivakasala ena iVolatabu: \u2018O Setani e dau via vukici koya me vaka na agilosi vinaka, vaka kina o ira na nona dauveiqaravi.\u2019 (2 Korinica 11:14, 15, VV) Ia era ca vakaidina na timoni. Meda raica mada se era na uqeti keda vakacava meda vakataki ira."}, {"text_idx": "#000030", "text": "O cei o nanuma e vinakata meda rogoca se sarava na veika ca?\u2014 Io, o Setani kei ira na nona timoni. Na cava gona e dodonu me daru cakava?\u2014 E dodonu me daru wilika, rogoca, qai sarava na veika e vinaka e rawa ni vukei kedaru ena nodaru qaravi Jiova. O rawa ni vakasamataka e so na veika vinaka e rawa ni daru cakava?\u2014"}, {"text_idx": "#000031", "text": "Ke da cakava na veika vinaka, eda na sega ni rerevaki ira na timoni. E kaukaua cake vei ira o Jisu, era rerevaki koya tale ga. Dua na siga era kacivaka na timoni vei Jisu: \u201cKo ni sa mai vakawabokotaki keimami?\u201d (Marika 1:24, VV) Eda sega li ni namaka na gauna ena vakarusai Setani kina kei ira na nona timoni o Jisu?\u2014 Ena gauna mada ga oqo, e rawa nida kila ni na taqomaki keda o Jisu mai vei ira na timoni kevaka eda kabiti koya kei na Tamana vakalomalagi."}, {"text_idx": "#000035", "text": "E vakamacalataki ena Vakatekivu wase 6 nodra dau veivakamavoataki na tuwawa. Era vakatokai na tuwawa qori me Nefilimi, era luvedra na agilosi talaidredre era biuta na nodra itikotiko mai lomalagi mera mai bula e vuravura."}, {"text_idx": "#000036", "text": "Era dredrevaka na ivakasala i Noa na tamata. Ia era qai sega ni dredre ni sa bisa mai lomalagi na uca ni waluvu! Vulica na sala e vakabulai Noa kina na waqa, nona vuvale kei na levu na manumanu."}]